Վարազդատ Վարդանյան

Վարազդատ Գևորգի Վարդանյան (), հայ մանկավարժ։ ՀԽՍՀ վաստակավոր ուսուցիչ (1963): Հայրենական մեծ պատերազմի մասնակից։

Կենսագրություն 
Վարազդատ Վարդանյանը ծնվել է 1923 թվականին, Ղուկասյանի շրջանի Զույգաղբյուր գյուղում։ 1941 թվականին ավարտել է Լենինականի մանկավարժական տեխնիկումը և նույն թվականին զորակոչվել կարմիր բանակ։

Վարդանյանը մասնակցել է Հյուսիսային Կովկասի մի շարք քաղաքների, Ռոստովի, Խարկովի, Կրիվոյ-Ռոգի, Դնեպրոպետրովսկի, Քիշինևի ազատագրման մարտերին։ Ֆաշիստական զավթիչների դեմ կռվել է Ռումինիայում և Բուլղարիայում։ Մարտերում աչքի ընկնելու համար պարգևատրվել է «Մարտական ծառայությունների համար», «Կովկասի պաշտպանության համար» և «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալներով։

1945 թվականին զորացրվել է բանակից և աշխատանքի անցել դպրոցում։ Ավարտել է Լենինականի ուսուցչական ինստիտուտը, նշանակվել է Ղուկասյանի շրջանի Մուսայելյան գյուղի դպրոցում որպես տնօրեն։ Այնուհետև ղեկավարել է Զույգաղբյուրի դպրոցի մանկավարժական կոլեկտիվը։ Միաժամանակ, 1954 թվականին Վարդանյանը ավարտել է Երևանի հեռակա մանկավարժական ինստիտուտի աշխարհագրական ֆակուլտետը, իսկ 1973 թվականին՝ Կիրովականի մանկավարժական ինստիտուտի քիմիայի և կենսաբանության ֆակուլտետը։

Սովորողների ուսուցման և կոմունիստական դաստիարակության գործում ձեռք բերած հաջողությունների համար 1963 թվականին նրան շնորհվել է ՀԽՍՀ վաստակավոր ուսուցչի պատվավոր կոչում։ 1968 թվականից Վարդանյանը աշխատել է Արարատի շրջանի Նոր Ուղի ավանի միջնակարգ դպրոցում։

Պարգևներ 
 ՀԽՍՀ վաստակավոր ուսուցիչ (1963)
 «Մարտական ծառայությունների համար» մեդալ
 «Կովկասի պաշտպանության համար» մեդալ
 «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալ

Ծանոթագրություններ 

Հայ մանկավարժներ
ՀԽՍՀ վաստակավոր ուսուցիչներ
Հայրենական մեծ պատերազմի մասնակիցներ
«1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիրներ
«Մարտական ծառայությունների համար» մեդալով պարգևատրվածներ
Վանաձորի պետական համալսարանի շրջանավարտներ
Զույգաղբյուր գյուղում ծնվածներ